31982R1658
L 184/1
JURNALUL OFÍCIAL AL UNIUNII EUROPENE
REGULAMENTUL (CEE) NR. 1658/82 AL CONSILIULUI
din 10 iunie 1982
de completare prin dispoziții cu privire la transportul combinat a Regulamentului (CEE) nr. 1107/70 privind acordarea de ajutoare pentru transportul feroviar, rutier și pe căi navigabile interioare
CONSILIUL COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1107/70 al Consiliului din 4 iunie 1970 privind acordarea de ajutoare pentru transportul feroviar, rutier și pe căi navigabile interioare (1), în special articolul 3,
având în vedere propunerea Comisiei (2),
având în vedere avizul Adunării parlamentare (3),
având în vedere avizul Comitetului Economic și Social (4),
întrucât diferitele sisteme și tehnologii pentru transportul combinat aduc beneficii Comunității în general, inter alia prin reducerea aglomerării pe anumite șosele, conservarea energiei și permiterea unei folosiri mai bune a capacității de transport feroviar;
întrucât investițiile necesare pentru dezvoltarea transportului combinat ar trebui prin urmare să fie încurajate; întrucât este deci esențial ca ajutoarele acordate de un stat membru sau prin intermediul resurselor statului sa fie disponibile respectivelor întreprinderi;
întrucât Regulamentul (CEE) nr. 1107/70 prevede că statele membre pot acorda ajutor pentru a sprijini dezvoltarea sistemelor și tehnologiilor de transport care sunt mai economice pentru Comunitate, dar limitează acest ajutor la faza experimentală; întrucât, pentru dezvoltarea transportului combinat ar trebui să se acorde o fază de exploatare inițială suficient de lungă care să permită acestui tip de transport să beneficieze de condiții mai bune pe piața transporturilor de mărfuri;
întrucât este necesar prin urmare să se modifice dispozițiile comunitare cu privire la ajutoare,
ADOPTĂ PREZENTUL REGULAMENT:
Articolul 1
La articolul 3 alineatul (1) din Regulamentul (CEE) nr. 1107/70 se adaugă următorul paragraf:
„(e)
când ajutoarele sunt acordate ca o măsură temporară și menită să faciliteze dezvoltarea transportului combinat, aceste ajutoare trebuind să privească investiții în următoarele domenii:
-
infrastructura;
-
echipamentele fixe și mobile necesare pentru transbordare.
Înainte de 31 decembrie 1986 Comisia va prezenta Consiliului un raport cu privire la stadiul de aplicare a acestei dispoziții. În lumina acestui raport și având în vedere caracterul temporar al regimului prevăzut în prezentul regulament, Consiliul decide, la propunerea Comisiei, cu privire la regimul de aplicat ulterior, și, dacă este necesar, cu privire la procedurile de adoptat pentru încetarea acelui regim.”
Articolul 2
Prezentul regulament intră în vigoare în a treia zi de la publicarea sa în Jurnalul Oficial al Comunităților Europene.
Prezentul regulament se aplică de la 1 iulie 1982.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 10 iunie 1982.